Shabu shabu: Το ιαπωνικό «φοντί» που μαγειρεύεται στο τραπέζι
Η συνταγή θυμίζει το ευρωπαϊκό φοντί και είναι ό,τι πρέπει για παρέα, μια και όλοι συγκεντρώνονται πάνω από το σκεύος όπου σιγοβράζει νερό και ο καθένας «μαγειρεύει» εκεί την μπουκιά του.
800 γρ. μοσχαρίσια μπριζόλα (π.χ. από κόντρα), χωρίς κόκαλο, σε πολύ λεπτές φέτες 0,5 εκ. (αν δεν έχουμε το κατάλληλο μαχαίρι για τόσο λεπτό κόψιμο, ζητάμε από τον κρεοπώλη μας να το κόψει εκείνος) , 8 φλιτζ. τσαγιού νερό , 1 φύλλο αποξηραμένο φύκι kombu (σε φυσικά και ηλεκτρονικά καταστήματα με ασιατικά τρόφιμα, ενδεικτικά: Salamat, Wokshop, La tienta κ.ά.) , 2 φλιτζ. τσαγιού μέτρια κομμένο κινεζικό λάχανο (σε μεγάλα σούπερ μάρκετ και σε καλά μανάβικα) , 4 μεγάλα μανιτάρια σιτάκε, χοντροκομμένα (σε ενημερωμένα μανάβικα και καλά σούπερ μάρκετ) ή πλευρώτους , 2 πράσα (το λευκό και το τρυφερό πράσινο μέρος), σε μέτριες διαγώνιες φέτες , 1 φλιτζ. τσαγιού τρυφερά φύλλα σπανακιού, σάλτσα σόγιας ιαπωνική, σάλτσα σουσαμιού (goma dare), σος ponzu (σε μεγάλα σούπερ μάρκετ και σε καταστήματα με ασιατικά τρόφιμα) – τις σερβίρουμε όλες ή όποιες θέλουμε
Για να φτιάξουμε shabu shabu, το ιαπωνικό «φοντί», ξεκινάμε βάζοντας το νερό σε μεγάλο μπολ και μουσκεύουμε εκεί το φύλλο κόμπου για 30 λεπτά. Το στραγγίζουμε και το πετάμε (το φύκι αυτό έχει εντονότατη θαλασσινή γεύση και άρωμα, αλλά δεν τρώγεται, το θέλουμε μόνο για να νοστιμίσει το νερό).Αδειάζουμε το νερό σε σκεύος για φοντί (με φλόγα στη βάση του δηλαδή, για να διατηρεί το περιεχόμενο ζεστό) ή σε μέτρια κατσαρόλα πάνω σε μικρή επιτραπέζια εστία, τοποθετημένη στο κέντρο του τραπεζιού. Ζεσταίνουμε σε μέτρια φωτιά μέχρι το νερό να αρχίσει να σιγοβράζει, να ανακινείται ελαφρώς.Βάζουμε όλα τα υλικά σε μπολάκια: τις λεπτοκομμένες φέτες ή λωρίδες κρέατος, το κινεζικό λάχανο, τα μανιτάρια, τα πράσα, τα φύλλα σπανακιού. Το ίδιο κάνουμε με τις σάλτσες που επιλέξαμε.Ο καθένας παίρνει από μία φέτα κρέας ή μανιτάρια από τα υλικά στα μπολάκια, το βυθίζει με τα ξυλάκια τσόπστικ (ή με πιρούνι) μέσα στο καυτό νερό μέχρι να το μαγειρέψει όσο θέλει, κυρίως το κρέας και τα μανιτάρια. Τα υπόλοιπα υλικά μπορούν να καταναλωθούν ωμά. Πριν φάμε κάθε μπουκιά, τη βουτάμε σε μία από τις σάλτσες.
Λαχανικά,Μοσχάρι